আবদুল্লাহ হারুন (দক্ষিণ আফ্রিকান কর্মী)

**আবদুল্লাহ হারোন** (৮ ফেব্রুয়ারি ১৯২৪ – ২৭ সেপ্টেম্বর ১৯৬৯), যিনি **ইমাম হারোন** নামেও পরিচিত, ছিলেন একজন দক্ষিণ আফ্রিকান মুসলিম ধর্মীয় নেতা এবং বর্ণবৈষম্য নীতি কর্মী। তিনি মূলত তার বর্ণবাদবিরোধী কর্মকাণ্ড এবং ১৯৬৯ সালে দক্ষিণ আফ্রিকান পুলিশ বাহিনীর সিকিউরিটি ব্রাঞ্চের হাতে নির্যাতিত হয়ে মৃত্যুর জন্য পরিচিত। ২০১৪ সালে রাজনৈতিক অবিচারের বিরুদ্ধে জনসচেতনতা বৃদ্ধিতে তার "অসাধারণ অবদানের" জন্য তাকে মরণোত্তর অর্ডার অফ লুথুলি ইন গোল্ড প্রদান করা হয়।

## প্রাথমিক জীবন ও শিক্ষা
হারোন পাঁচ ভাইবোনের মধ্যে সবার ছোট ছিলেন। শৈশবেই তার মা মারা যাওয়ার পর নিঃসন্তান ফুফু তাকে লালন-পালন করেন। ১৯৫০ সালের ১৫ মার্চ তিনি গালিমা সাদানকে বিয়ে করেন এবং এই দম্পতির তিনটি সন্তান ছিল।

তালফাল্লাহ প্রাথমিক বিদ্যালয় থেকে পড়াশোনা শেষ করে তিনি মক্কায় ইসলামি শিক্ষা লাভের জন্য যাত্রা করেন, যেখানে তিনি শেখ আলাভি আল-মালিকির কাছে শিক্ষাগ্রহণ করেন। দুই বছর পর কেপ টাউনে ফিরে এসে তিনি শেখ আবদুল্লাহ তাহা গামিলদিয়ান এবং শেখ ইসমাইল গানিফের অধীনে পড়াশোনা চালিয়ে যান। তিনি 'টিচার্স লীগ অফ সাউথ আফ্রিকা' এবং 'নন-ইউরোপীয় ইউনিটি মুভমেন্ট'-এর চিন্তাধারা দ্বারা প্রভাবিত ছিলেন।

## বর্ণবাদবিরোধী কর্মকাণ্ড
১৯৫৫ সালে তাকে কেপ টাউনের ক্লেয়ারমন্টে অবস্থিত আল-জামিয়া মসজিদের ইমাম নিযুক্ত করা হয়। সেখানে তিনি আলোচনার দল গঠন করেন এবং বর্ণবাদবিরোধী কর্মকাণ্ডে লিপ্ত হন। ১৯৫৮ সালে তিনি ক্লেয়ারমন্ট মুসলিম ইয়ুথ অ্যাসোসিয়েশন প্রতিষ্ঠা করেন এবং 'মুসলিম নিউজ' (১৯৬০-১৯৮৬) নামক একটি কমিউনিটি সংবাদপত্র চালু করেন। ১৯৬০-এর দশকে হারোন প্যান আফ্রিকান কংগ্রেস  সদস্য ও কর্মী বার্নি দেশাইয়ের সাথে পরিচিত হন এবং তার মাধ্যমেই পিএসি-র সাথে যোগাযোগ করেন। ১৯৬১ সালের ৭ মে কেপ টাউন ড্রিল হলে এক বক্তৃতায় তিনি 'গ্রুপ এরিয়াস অ্যাক্ট' বা এলাকা ভিত্তিক পৃথকীকরণ আইনকে "অমানবিক, বর্বর এবং অনৈসলামিক" বলে অভিহিত করেন।

১৯৬৮ সালে তিনি মক্কায় বাদশাহ ফয়সালের সাথে দেখা করেন। এরপর কায়রোতে পিএসি সদস্যদের সাথে বৈঠক করেন এবং লন্ডন সফর করেন। বিদেশে থাকাকালীন তিনি জানতে পারেন যে তিনি দক্ষিণ আফ্রিকার সিকিউরিটি ব্রাঞ্চের লক্ষ্যবস্তুতে পরিণত হয়েছেন এবং তাকে দেশত্যাগের পরামর্শ দেওয়া হয়। কিন্তু অসুস্থ বাবার দেখাশোনার জন্য তিনি কেপ টাউনে ফিরে আসেন।

## মৃত্যু
১৯৬৯ সালের ২৮ মে কেপ টাউনে ফেরার পরপরই তাকে গ্রেফতার করা হয়। তাকে ১২৩ দিন নির্জন কারাবাসে রাখা হয় এবং প্রতিদিন জিজ্ঞাসাবাদ ও নির্যাতন করা হয়। পুলিশ দাবি করেছিল যে তিনি জেলখানার সিঁড়ি থেকে পড়ে গিয়ে মারা গেছেন। কিন্তু ময়নাতদন্তে তার শরীরে ২৭টি আঘাতের চিহ্ন এবং দুটি ভাঙা পাঁজরের হাড় পাওয়া যায়। হারোনের পরিবার ও আইনজীবীদের মতে, নির্যাতনের ফলে সৃষ্ট ট্রমার কারণে হার্ট অ্যাটাক হয়ে তিনি মারা যান।

২৯ সেপ্টেম্বর তার জানাজায় ৪০,০০০ মানুষ অংশ নেন। তার কফিনটি মৌব্রে মুসলিম কবরস্থানে নেওয়ার জন্য প্রায় ১০ কিলোমিটার বহন করা হয়। কাকতালীয়ভাবে, তার জানাজার রাতে দক্ষিণ আফ্রিকার ইতিহাসের সবচেয়ে ধ্বংসাত্মক ভূমিকম্প তুলবাগ অঞ্চলে আঘাত হানে।

## উত্তরসূরি ও প্রভাব
ইমাম হারোন ছিলেন বর্ণবাদী শাসনামলে জেল হেফাজতে মারা যাওয়া প্রথম ধর্মীয় নেতা। ১৯৬৯ সালের ৬ অক্টোবর লন্ডনের সেন্ট পলস ক্যাথেড্রালে তাকে প্রথম মুসলিম হিসেবে স্মরণ করা হয়। তার বন্ধু ক্যানন জন কলিন্স তাকে 'শহীদ' হিসেবে অভিহিত করেন।

২০২৩ সালের ৯ অক্টোবর ওয়েস্টার্ন কেপ হাই কোর্টের বিচারক ড্যানিয়েল থুলারে এক ঐতিহাসিক রায়ে বলেন, ইমাম হারোনের মৃত্যুর জন্য দক্ষিণ আফ্রিকান পুলিশের সিকিউরিটি ব্রাঞ্চ সরাসরি দায়ী। সিঁড়ি থেকে পড়ে যাওয়ার সরকারি দাবিটি ছিল বানোয়াট।

২০১১ সালে তার নাতি খালিদ শামিস তাকে নিয়ে *[[The Killing of the Imam|দ্য ইমাম অ্যান্ড আই]]* নামক একটি তথ্যচিত্র নির্মাণ করেন।

## তথ্যসূত্র

## আরও পড়ুন
*

বিষয়শ্রেণী:১৯২৪-এ জন্ম
বিষয়শ্রেণী:১৯৬৯-এ মৃত্যু
বিষয়শ্রেণী:মুসলিম দক্ষিণ আফ্রিকান বর্ণবাদবিরোধী কর্মী
বিষয়শ্রেণী:দক্ষিণ আফ্রিকান বর্ণবাদবিরোধী কর্মী
বিষয়শ্রেণী:দক্ষিণ আফ্রিকান ইমাম
বিষয়শ্রেণী:কারাগারে মৃত্যুবরণকারী দক্ষিণ আফ্রিকান ব্যক্তি
বিষয়শ্রেণী:অর্ডার অফ লুথুলি প্রাপক
বিষয়শ্রেণী:ভারতীয় বংশোদ্ভূত দক্ষিণ আফ্রিকান ব্যক্তি